Madunice

Poloha

Madunice ležia približne jeden kilometer od rieky Váh, na jej pravom brehu v údolí. Severne od obce ležia Drahovce, na východ Koplotovce, na juh Červeník a Leopoldov a na západ Pečeňady.

Doprava

Cez Madunice prechádza cesta I. triedy č. 61. Zároveň je prístupná z diaľnice D1, Exit 72 Červeník. Taktiež sú dostupné na 106,6 km plavebnej dráhy Váhu. V obci sa nachádzajú štyri autobusové zástavky: Madunice - Jednota, Madunice - Mobilier, Madunice - ZŠ a Madunice - Obchodné stredisko. Zastavujú tu autobusy smer Piešťany, Trnava, Hlohovec a Veľké Kostoľany a to aj vybrané diaľkové spoje.
Blízko obce prechádza hlavný slovenský železničný koridor Bratislava – Žilina – Čierna nad Tisou. Modernizácia trate v tomto úseku bola dokončená v roku 2008. V rámci tejto investície bola kompletne zrekonštruované aj rovnomenná železničná zastávka ležiaca kilometer a pol od stredu obce. Úrovňové priecestie bolo zrušené a nahradené podchodom pre peších. Nástupiská sú úplne nové, vyvýšené, podľa súčasných štandardov. Bývalá budova železničnej zastávky bola transformovaná na technický objekt Železníc Slovenskej republiky. 
Najbližšie medzinárodné letisko je v 15 kilometrov vzdialených Piešťanoch.

Obecné zariadenia

Obec je elektrifikovaná, plynofikovaná a má vlastný vodovod. Prebieha stavba obecnej kanalizácie, ktorá je napojená na čističku odpadových vôd. Pravidelne tu prebieha organizovaný zber komunálneho odpadu aj zber triedeného odpadu. Centrom Maduníc je miestne parkovisko, ktoré zastupuje námestie. Nachádza sa tu nový Kultúrny dom, kde je obecný úrad, pošta, reštaurácia, lekáreň a kultúrna sála. Pri parkovisku sa dá oddýchnuť v miestnom parku. Samozrejme je tu bohatá vybavenosť obchodmi a službami. V obci sa nachádza základná škola aj materská škôlka. Je tu aj amfiteáter, kde sa konajú kultúrne podujatia, a futbalový štadión.
Z cirkevných stavieb tu sú aj rímskokatolícky kostol a cintorín.
Na Vážskom kanále sa nachádza Vodná elektráreň Madunice. Na východnom okraji obce má svoj areál poľnohospodárské družstvo. Asi tri štvrte kilometra za obcou sa nachádza „priemyselná zóna“ s rozličnými podnikmi.

Kostol Narodenia Panny Márie

Pri hlavnej ceste blízko centra stojí rímskokatolícky kostol z roku 1806. Je to jednoloďová stavba so sakristiou umiestenou vpravo v smere kostola. V kostole sa nachádza oltár vyrobený z duba, pod ktorým skladal svoje básne básnik Šimon Kuna. Vedľa kostola bol kedysi cintorín, ktorý bol ale presťahovaný na nové miesto. Pred kostolom je ohradený parčík so sochou Jána Hollého v nadživotnej veľkosti. Teraz (2006) prebieha rekonštrukcia kostola.

Amfiteáter

Amfiteáter s bufetom a pódiom sa nachádza na východnom kraji obce. Konajú sa tu koncerty rôznych hudobných telies aj Cibuľové slávnosti. V areáli amfiteátra stoja za povšimnutie staré vysoké stromy, niektoré boli však vyrúbané.

Cibuľové slávnosti

V auguste sa v Maduniciach konajú Cibuľové slávnosti. Tie trvajú tri dni. Konajú sa rôzne hry, napríklad súťaž o najdlhší veniec z cibule. Predvádzajú sa pokrmy z cibule. Do obce prichádzajú kolotočiari a konáva sa parkúr. Obcou prechádza Cibuľový sprievod. V amfiteátri hráva živá hudba.

Ján Hollý

Ján Hollý prebýval v Maduniciach od roku 1814. Pôsobil tu ako farár. Svoje básne chodil tvoriť do hája zvaného Mlíč, ktorý stával na mieste dnešnej železničnej zastávky. Z duba, pod ktorým skladal svoje básne, boli vyrobené rozličné kusy nábytku. Voľaktoré dosky však boli zachránené a práve z tých bol postavený bočný oltár v madunickom kostole. Na fare je dodnes zachovalá izba Jána Hollého, ktorá je zapísaná na zoznam Národných kultúrnych pamiatok. Po veľkom požiari Maduníc roku 1843 odišiel Ján Hollý na Dobrú Vodu.

Ostatné

Roku 2003 sa na Vážskom kanáli konali majstrovstvá sveta v rybolove. Sú tu vhodné predpoklady pre rekreačnú cykloturistiku vďaka rovinatému terénu. Ďalej je možné prevádzkovať menovaný rybolov. Možné je aj kúpanie na miestnych štrkoviskách. V roku 1993 bola vydaná kniha Madunice, 880. výročie 1. písomnej zmienky o obci od Karola Kabáta.